Ahli Parlimen Sri Lanka ditahan
JAGA… Anggota tentera laut berkawal di luar ibu pejabat polis Sri Lanka , ketika penunjuk perasaan mengadakandemonstrasi antikerajaan menuntut penahanan penyokong kerajaan yang didakwa menyerang penunjuk perasaanaman menuntut peletakan jawatan Presiden Gotabaya Rajapaksa di tengah-tengah krisis ekonomi yang berterusan.• Foto AFP COLOMBO: Polis Sri Lanka menahan dua ahli Parlimen parti pemerintah kerana didakwa mencetuskan keganasan perusuh yang menjerumuskan negara ke dalam kekacauan berhari-hari dan menyebabkan sembilan orang terbunuh minggu lalu, kata pegawai hari ini. Anggota Parlimen, kedua-duanya daripada parti Presiden Gotabaya Rajapaksa(Gambar), disoal siasat oleh penyiasat jenayah petang semalam dan ditahan semalaman, kata seorang pegawai polis, yang enggan dikenali. “Terdapat bukti langsung terhadap kedua-dua ahli Parlimen itu dan sebab itu mereka ditangkap,” kata pegawai itu. Sanath Nishantha dan Milan Jayathilake adalah antara 22 ahli politik – termasuk bekas perdana menteri Mahinda Rajapaksa dan anaknya Namal – yang pasport mereka disita minggu lalu berikutan dakwaan mereka mencetuskan keganasan. Pada 9 Mei, beribu-ribu penyokong parti pemerintah yang dibawa masuk ke ibu negara menyerang demonstrasi aman oleh penunjuk perasaan antikerajaan yang menuntut Presiden Rajapaksa meletakkan jawatan berikutan krisis ekonomi yang telah melumpuhkan negara. Perdana Menteri, Mahinda Rajapaksa ketika itu – abang presiden – meletak jawatan sejurus selepas serangan gerombolan itu yang mencetuskan keganasan dan pembakaran, dengan lebih 70 rumah pemimpin parti pemerintah musnah. Lebih 225 orang dimasukkan ke hospital akibat keganasan itu, menurut pegawai kesihatan. Polis berkata, mereka telah menahan kira-kira 500 orang berhubung keganasan dan tindakan balas. – AFP 
See author's posts
